|  |
| --- |
| PATVIRTINTA |
| Klaipėdos miesto savivaldybės |
| tarybos 2021 m. balandžio 29 d. |
| sprendimu Nr. T2-105 |

**BIUDŽETINĖS ĮSTAIGOS KLAIPĖDOS LOPŠELIO-DARŽELIO „BORUŽĖLĖ“ REORGANIZAVIMO, PRIJUNGIANT JĄ PRIE** **BIUDŽETINĖS ĮSTAIGOS** **KLAIPĖDOS LOPŠELIO-DARŽELIO „TRAUKINUKAS“, SĄLYGŲ APRAŠAS**

I skyrius

BENDROSIOS NUOSTATOS

1. Biudžetinės įstaigos Klaipėdos lopšelio-darželio „Boružėlė“ reorganizavimo, prijungiant ją prie biudžetinės įstaigos Klaipėdos lopšelio-darželio „Traukinukas“, sąlygų aprašas (toliau – Aprašas) nustato savivaldybės biudžetinių įstaigų (toliau – BĮ) reorganizavimo būdą, momentą, nuo kurio veiklą baigiančios BĮ įstaigos teisės ir pareigos pereina po reorganizavimo veiksiančiai BĮ, po reorganizavimo veiksiančios BĮ savininko teises ir pareigas įgyvendinančią instituciją, reorganizavime dalyvaujančių įstaigų turto, lėšų, dokumentų perdavimo ir perėmimo sąlygas, papildomas teises ir pareigas.

2. Aprašas parengtas, vadovaujantis Lietuvos Respublikos civilinio kodekso 2.96 straipsniu, 2.97 straipsnio 3 dalimi, 2.99 straipsnio 1 dalimi ir 2.101 straipsnio 1 dalimi, Lietuvos Respublikos vietos savivaldos įstatymo 16 straipsnio 2 dalies 21 punktu, Lietuvos Respublikos biudžetinių įstaigų įstatymo 14 straipsnio 5, 6, 8 ir 9 dalimis, Lietuvos Respublikos švietimo įstatymo 44 straipsnio 1, 5 ir 6 dalimis, Klaipėdos miesto savivaldybės tarybos 2021 m. kovo 25 sprendimu Nr. T2-73 „Dėl sutikimo reorganizuoti biudžetinę įstaigą Klaipėdos lopšelį-darželį „Boružėlė“ ir Klaipėdos miesto savivaldybės tarybos 2020 m. gruodžio 23 d. sprendimo Nr. T2‑300 „Dėl Klaipėdos švietimo įstaigų, įgyvendinančių ikimokyklinio ir priešmokyklinio ugdymo programas, 2021–2025 metų tinklo pertvarkos bendrojo plano patvirtinimo“ priedo 2.3 papunkčiu.

**II SKYRIUS**

**DUOMENYS APIE REORGANIZUOJAMĄ IR REORGANIZAVIME DALYVAUJANČIĄ BIUDŽETINES ĮSTAIGAS**

3. Reorganizuojamas juridinis asmuo:

3.1. pavadinimas – Klaipėdos lopšelis-darželis „Boružėlė“;

3.2. teisinė forma – savivaldybės BĮ, turinti antspaudą su savo pavadinimu, išlaidų sąmatą, atsiskaitomąją bei kitas sąskaitas Lietuvos Respublikos registruotuose bankuose;

3.3. įstaigos grupė – ikimokyklinio ugdymo įstaiga, tipas – lopšelis-darželis, vykdomos programos – priešmokyklinio, ikimokyklinio ugdymo ir kitos neformaliojo vaikų švietimo programos;

3.4. buveinė – Danės g. 29, LT-92112 Klaipėda;

3.5. kodas – 190421676;

3.6. registras, kuriame kaupiami ir saugomi duomenys apie įstaigą – Juridinių asmenų registro Klaipėdos filialas;

4. Reorganizavime dalyvaujantis juridinis asmuo:

4.1. pavadinimas – Klaipėdos lopšelis-darželis „Traukinukas“;

4.2. teisinė forma – savivaldybės BĮ, turinti antspaudą su savo pavadinimu, išlaidų sąmatą, atsiskaitomąją bei kitas sąskaitas Lietuvos Respublikos registruotuose bankuose;

4.3. įstaigos grupė – ikimokyklinio ugdymo įstaiga, tipas – lopšelis-darželis, vykdomos programos – priešmokyklinio, ikimokyklinio ugdymo ir kitos neformaliojo vaikų švietimo programos;

4.4. buveinė – S. Daukanto g. 39, LT-92229 Klaipėda;

4.5. kodas – 190427558;

4.6. registras, kuriame kaupiami ir saugomi duomenys apie įstaigą – Juridinių asmenų registro Klaipėdos filialas.

**III SKYRIUS**

**REORGANIZAVIMO TIKSLAS, BŪDAS, PASIBAIGIANTI BIUDŽETINĖ ĮSTAIGA IR VEIKLĄ PO REORGANIZAVIMO TĘSIANTI BIUDŽETINĖ ĮSTAIGA**

5. Reorganizavimo tikslai – optimizuoti Klaipėdos miesto savivaldybės biudžetinių švietimo įstaigų, įgyvendinančių ikimokyklinio ir priešmokyklinio ugdymo programas, tinklą, jų valdymą ir veiklą, racionaliai ir tikslingai naudoti materialinius, finansinius ir žmogiškuosius išteklius.

6. Reorganizavimo būdas – prijungimas. BĮ Klaipėdos lopšelis-darželis „Boružėlė“ reorganizuojamas prijungimo prie BĮ Klaipėdos lopšelio-darželio „Traukinukas“ būdu. Nuo viešo paskelbimo apie Aprašo parengimą dienos Klaipėdos lopšelis-darželis „Boružėlė“ turi reorganizuojamos BĮ statusą, o Klaipėdos lopšelis-darželis „Traukinukas“ – dalyvaujančios reorganizavime BĮ teisinį statusą.

7. Po reorganizavimo veiksianti biudžetinė įstaiga – Klaipėdos miesto savivaldybės BĮ Klaipėdos lopšelis-darželis „Traukinukas“ (S. Daukanto g. 39, LT-92229 Klaipėda, juridinio asmens kodas – 190427558), perims visas reorganizuojamos BĮ Klaipėdos lopšelio-darželio „Boružėlė“ teises ir pareigas.

8. Data, nuo kurios veiklą baigiančios BĮ Klaipėdos lopšelio-darželio „Boružėlė“ teisės ir pareigos pereina po reorganizavimo veiksiančiai BĮ Klaipėdos lopšeliui-darželiui „Traukinukas“ – 2021 m. rugpjūčio 31 d., kai Juridinių asmenų registre įregistruojami po reorganizavimo veiksiančios įstaigos naujos redakcijos nuostatai ir Juridinių asmenų registre išregistruojama po reorganizavimo pasibaigianti biudžetinė įstaiga –Klaipėdos lopšelis-darželis „Boružėlė“ (Danės g. 29, LT-92112 Klaipėda, juridinio asmens kodas – 190421676).

9. Po reorganizavimo veiksiančios biudžetinės įstaigos Klaipėdos lopšelis-darželis „Traukinukas“ savininko teises ir pareigas įgyvendinanti institucija – Klaipėdos miesto savivaldybės taryba.

**IV SKYRIUS**

**REORGANIZAVIMO TVARKA IR SĄLYGOS**

10. Iki reorganizavimo lopšelyje-darželyje „Boružėlė“ (2021-01-01 duomenimis):

10.1. buvo ugdomi 75 vaikai (2020-09-01 jų buvo 75 );

10.2. dirbo 25 darbuotojai (11 pedagoginių ir 14 nepedagoginių), iš jų 22 pagrindinėje (10 pedagoginių, 12 nepedagoginių), 3 nepagrindinėje (1 pedagoginis, 2 nepedagoginiai) darbovietėje. Buvo 5 pensinio amžiaus darbuotojai (1 pedagoginis, 4 nepedagoginiai), 1 darbuotojui pensinis amžius sueis 2021 m. rugsėjo mėn., 2 darbuotojai buvo vaiko priežiūros atostogose (1 darbuotojas iki 2021 m. liepos mėn., 1 darbuotojas iki 2021 m. rugpjūčio mėn.);

10.3. patvirtintas etatų normatyvas: 10,4 pedagoginių ir 12,52 nepedagoginių etatų.

10.4. Po reorganizavimo BĮ Klaipėdos lopšelis-darželis „Boružėlė“ kaip juridinis asmuo pasibaigia. Įstaigos teisės ir pareigos nuo 2021 m. rugpjūčio 31 d. pereina po reorganizavimo veiksiančiai BĮ Klaipėdos lopšeliui-darželiui „Traukinukas“.

11. BĮ Klaipėdos lopšelio-darželio „Boružėlė“ :

11.1. 21 darbuotojo darbo santykiai nuo 2021 m. rugsėjo 1 d. tęsiami BĮ Klaipėdos lopšelyje-darželyje „Traukinukas” Lietuvos Respublikos darbo kodekso nustatyta tvarka**.** BĮ Klaipėdos lopšelio-darželio „Boružėlė“ direktorius ir BĮ Klaipėdos lopšelio-darželio „Traukinukas“ direktorius sudaro susitarimą dėl darbuotojų perkėlimo**;**

11.2. 3 nepedagoginiai darbuotojai (darbininkas – 0,5 et., darbininkas (elektrikas) – 0,25 et., specialistas –0,5 et.) atleidžiami, išmokant išeitines išmokas, direktoriui būtų siūloma darbo vieta kitoje ikimokyklinio ugdymo įstaigoje;

11.3. Klaipėdos lopšelio-darželio „Traukinukas“ atleidžiami 2 nepedagoginiai darbuotojai (direktoriaus pavaduotojas (pensinis amžius) – 1,0 et., raštinės administratorius – 0,5 et.), mažinamas nepedagoginio darbuotojo etatas (pagalbiniam darbininkui vietoje 0,5 et. siūloma 0,25 et.).

12. BĮ Klaipėdos lopšelio-darželio „Boružėlė“ ir BĮ Klaipėdos lopšelio-darželio „Traukinukas“ direktoriai apie darbo santykių, sąlygų pakeitimą ar nutraukimą raštu praneša darbuotojams Lietuvos Respublikos darbo kodekso nustatyta tvarka.

13. Reorganizavimo laikotarpiu BĮ Klaipėdos lopšelio-darželio „Boružėlė“ ir BĮ Klaipėdos lopšelio-darželio „Traukinukas“ vadovai neturi teisės, nesuderinę su Klaipėdos miesto savivaldybės administracija, priimti į darbą naujų darbuotojų.

14. Reorganizuotos BĮ Klaipėdos lopšelio-darželio „Boružėlė“ ilgalaikis ir trumpalaikis turtas perduodamas valdyti, naudoti ir disponuoti patikėjimo teise BĮ Klaipėdos lopšeliui-darželiui „Traukinukas“.

15. Visus BĮ Klaipėdos lopšelio-darželio „Boružėlė“ finansinius įsipareigojimus nuo 2021 m. rugpjūčio 31 d. perima BĮ Klaipėdos lopšelis-darželis „Traukinukas“.

16. BĮ Klaipėdos lopšelio-darželio „Boružėlė“ lėšos, gautos kaip įstaigos pajamos už teikiamas paslaugas, ar jų likučiai pereina Klaipėdos lopšeliui-darželiui „Traukinukas“.

17. BĮ Klaipėdos lopšelio-darželio „Boružėlė“ dokumentai perduodami BĮ Klaipėdos lopšeliui-darželiui „Traukinukas“ teisės aktų nustatyta tvarka.

18. Reorganizuojamos BĮ Klaipėdos lopšelio-darželio „Boružėlė“ direktorius sudaro įstaigos ilgalaikio ir trumpalaikio materialaus turto sąrašus, dokumentų sąrašus ir ne vėliau kaip 2021 m. rugpjūčio 31 d. teisės aktų nustatyta tvarka perduoda turtą ir dokumentus po reorganizacijos veiksiančiai BĮ Klaipėdos lopšeliui-darželiui „Traukinukas“. BĮ Klaipėdos lopšelio-darželio „Boružėlė“ antspaudas ir spaudai, pasirašius turto ir dokumentų perdavimo ir priėmimo aktus, nustatyta tvarka sunaikinami. Visus BĮ Klaipėdos lopšelio-darželio „Boružėlė“ įsipareigojimus perima BĮ Klaipėdos lopšelis-darželis „Traukinukas“.

19. BĮ Klaipėdos lopšelis-darželis „Boružėlė“ iki 2021 m.rugpjūčio 31 d. privalo:

19.1. užtikrinti nepertraukiamą įstaigos veiklą pagal galiojančius nuostatus;

19.2. atsiskaityti su paslaugų teikėjais ir sudaryti tik tuos sandorius, kurie būtini įstaigos veiklai užtikrinti iki reorganizavimo pabaigos, o juos sudarant, informuoti kitas sandorių šalis apie reorganizavimą;

19.3. apie sprendimą dėl įstaigos reorganizavimo raštu pranešti kiekvieno vaiko įstatyminiams atstovams ne vėliau kaip per vieną mėnesį nuo sprendimo priėmimo dienos.

V SKYRIUS

BAIGIAMOSIOS NUOSTATOS

20. Reorganizavimas vykdomas iš reorganizuojamo juridinio asmens ir reorganizavime dalyvaujančio juridinio asmens patvirtintų biudžetinių asignavimų.

21. Vaikams, registruotiems Centralizuotoje vaikų priėmimo sistemoje į BĮ Klaipėdos lopšelį-darželį „Boružėlė“ iki 2021 m. rugpjūčio 31 d., iš naujo persiregistruoti į BĮ Klaipėdos lopšelį-darželį „Traukinukas“ nereikia.

22. Aprašas skelbiamas BĮ Klaipėdos lopšelio-darželio „Boružėlė“ ir BĮ Klaipėdos lopšelio-darželio „Traukinukas“ interneto svetainėse (www.boruzele-klaipeda.lt, www.darzelistraukinukas.lt), Klaipėdos miesto savivaldybės interneto svetainėje (www.klaipeda.lt) ir vieną kartą Klaipėdos miesto dienraštyje.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_